Document ID: 32004R1248

ΚΑΝΟΝΙΣΜΌΣ (ΕΚ) αριθ. 1248/2004 ΤΗΣ ΕΠΙΤΡΟΠΉΣ
της 7ης Ιουλίου 2004
περί μεταβατικών μέτρων σχετικά με ορισμένα πιστοποιητικά εισαγωγής και εξαγωγής όσον αφορά τις συναλλαγές γεωργικών προϊόντων μεταξύ της Κοινότητας με τη σύνθεσή της στις 30 Απριλίου 2004 και της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 41 πρώτο εδάφιο,
Εκτιμώντας τα ακόλουθα:
(1)
Έως τις 30 Απριλίου 2004 οι συναλλαγές των γεωργικών προϊόντων μεταξύ της Κοινότητας και της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας υπήγοντο στην προσκόμιση πιστοποιητικού εισαγωγής ή εξαγωγής. Από την 1η Μαΐου 2004, τα πιστοποιητικά αυτά δεν δύνανται πλέον να χρησιμοποιηθούν για τις συναλλαγές αυτές.
(2)
Ορισμένα πιστοποιητικά των οποίων η διάρκεια ισχύος είναι πέραν της 30ής Απριλίου 2004 δεν χρησιμοποιήθηκαν στο σύνολό τους ή εν μέρει. Οι δεσμεύσεις που συνδέονται με τα πιστοποιητικά αυτά θα πρέπει να τηρηθούν επί ποινή απωλείας της συσταθείσας εγγύησης. Δεδομένου ότι οι δεσμεύσεις αυτές έχουν καταστεί άνευ αντικειμένου, πρέπει να επιτραπεί η άρση τους και η αποδέσμευση των συσταθεισών εγγυήσεων.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών επιτροπών διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Όσον αφορά τα πιστοποιητικά εισαγωγής, εξαγωγής και προκαθορισμού, οι συσταθείσες εγγυήσεις αποδεσμεύονται, ύστερα από αίτηση των ενδιαφερομένων, υπό τον όρο ότι:
-
στα εν λόγω πιστοποιητικά αναφέρεται ως χώρα προορισμού ή καταγωγής ή προέλευσης η Τσεχική Δημοκρατία, η Εσθονία, η Κύπρος, η Λεττονία, η Λιθουανία, η Ουγγαρία, η Μάλτα, η Πολωνία, η Σλοβενία και η Σλοβακία,
-
η διάρκεια ισχύος τους δεν θα έχει ακόμα λήξει την 1η Μαΐου 2004,
-
δεν χρησιμοποιήθηκαν παρά μόνο εν μέρει ή καθόλου έως την ημερομηνία αυτή.
Το πρώτο εδάφιο εφαρμόζεται επίσης για τα πιστοποιητικά στα οποία αναγράφεται ως προορισμός ή καταγωγή ή προέλευση η ένδειξη «ΧΑΚΕ», υπό τον όρο ότι ο εμπορευόμενος προσκομίζει την απόδειξη προς ικανοποίηση των αρμοδίων υπηρεσιών ότι επρόκειτο για εργασία προς ή με προέλευση ένα των κρατών μελών που αναφέρονται στο πρώτο εδάφιο.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαΐου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Ιουλίου 2004.

Labels: 3
15
6